
Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų įstatymo (toliau – Įstatymas) 95 straipsnio 1 dalies 2 punkto nuostatomis, vykdo Įstatymo ir su jo įgyvendinimu susijusių teisės aktų pažeidimų prevenciją.
Vadovaujantis Tarnybai Įstatyme nustatyta pažeidimų prevencijos funkcija, šiuo metu atliekama Lietuvos kariuomenės Logistikos valdybos Įgulų aptarnavimo tarnybos (toliau – Perkančioji organizacija) pirkimo Nr. 8465957 „Biotualetų nuomos, valymo, priežiūros, buitinių nuotekų išvežimo ir tvarkymo paslaugos“ (toliau – Pirkimas) dokumentų atitikties Įstatymui ir su jo įgyvendinimu susijusiems teisės aktams peržiūra (peržiūra prevenciniais tikslais atliekama tam tikra apimtimi).
Prevencine tvarka peržiūrėjusi Pirkimo dokumentus ir įvertinusi viešai Centrinėje viešųjų pirkimų informacinėje sistemoje (toliau – CVP IS) skelbiamą informaciją, atsižvelgdama į galiojantį teisinį reglamentavimą, Tarnyba teikia rekomendacijas dėl Pirkimo dokumentų nuostatų (toliau – Rekomendacija).
1. Dėl Pirkimo objekto
1.1. Pirkimo 1-os ir 2-os dalių objektas techninėse specifikacijoje nurodomas kaip „<...> biotualetų nuomos, valymo ir priežiūros paslaugos (toliau – Paslaugos)“, t. y. biotualetų nuoma kartu su valymo ir priežiūros paslaugomis yra apibrėžta bendru terminu – Paslaugos, kuris Pirkimo dokumentuose yra naudojamas nurodant Paslaugų apimtis, terminus, kitas Paslaugų teikimo sąlygas. Sistemiškai įvertinus šias sąlygas bei Paslaugų pobūdį, matyti, jog tam tikrais atvejais konkretus reikalavimas yra taikytinas ne visam objektui, o tik priežiūros ir valymo paslaugoms, nors reikalavimo formuluotėje naudojama bendra sąvoka Paslaugos. Pavyzdžiui, Pirkimo sąlygose yra nurodyta, jog Paslaugos bus užsakomos ir perkamos pagal poreikį, taip pat Pirkimo 1-os ir 2-os dalių techninėse specifikacijoje yra pateikta Paslaugų apimties lentelė, nurodant, kad joje nurodytos Paslaugų apimtys yra preliminarios, nors Pirkimo 1-os ir 2-os dalių techninėse specifikacijose yra nurodytas ir konkretus nuomotinas biotualetų skaičius. Perkančioji organizacija, atsakydama į Tarnybos paklausimą, paaiškino, jog Pirkimo 1-oje ir 2-oje dalyse bus įsigyjamas konkretus techninėse specifikacijose nurodytas kiekis nuomojamų biotualetų. Vis dėlto, dėl naudojamos bendros sąvokos „Paslaugos“ nėra vienareikšmiškai suprantama, ar Perkančioji organizacija numato sutarties laikotarpiui nuomoti konkretų fiksuotą biotualetų skaičių ar biotualetai nuomai bus užsakomi atskirais užsakymais ir jų skaičius priklausys nuo Perkančiosios organizacijos poreikio tam tikru metu.
Taip pat kyla abejonių, ar Pirkimo sutarties projekto specialiųjų sąlygų dalyje (toliau – Sutarties projektas) nustatytos sąlygos, susijusios su Paslaugų pristatymo tvarka ir terminais (pagal kurias, Paslaugos turi būti suteiktos ne vėliau kaip per 3 darbo dienas nuo užsakymo pateikimo elektroniniu paštu arba pagal sudarytą ir su Pirkėju suderintą išankstinį aptarnavimo grafiką), yra aktualios bei praktiškai pritaikomos ir biotualetų nuomai. 
Pažymėtina, jog tuo atveju, jeigu konkrečios sąlygos yra taikomos tik daliai Pirkimo objekto, t. y. tik biotualetų nuomai arba tik biotualetų valymo ir priežiūros paslaugoms, tai kiekvienu atveju turi būti aiškiai nurodyta.
Atsižvelgiant į išdėstytą, rekomenduotina pakartotinai įvertinti, kurios Pirkimo dokumentų sąlygos (įskaitant, bet neapsiribojant, sąlygos, numatančios Paslaugų apimtis, Sutarties projekto 4.3 papunktyje nustatytos sąlygos dėl užsakymų teikimo tvarkos ir kt.) praktiškai yra taikomos tik biotualetų nuomos atveju ir patikslinti Pirkimo dokumentus, juose aiškiai bei konkrečiai nurodant, kurie reikalavimai yra taikomi tik daliai Pirkimo objekto.
1.2. Rekomenduojama patikslinti 2-os Pirkimo dalies techninėje specifikacijos nurodytą bendrą biotualetų kiekį, kuriems bus reikalingos valymo ir priežiūros paslaugos, kadangi šios techninės specifikacijos 2.3 papunkčio lentelės 1 punkte nurodyta, kad priežiūra bei valymas turės būti atliekami 10 (dešimčiai) biotualetų, nors pagal techninės specifikacijos 1.2.1 ir 1.2.2 papunkčiuose nurodytus kiekius, bendras biotualetų skaičius turėtų būti 14 (t. y. – 4 Perkančiosios organizacijos turimi biotualetai ir 10 nuomotinų biotualetų).

2. Dėl pašalinimo pagrindų
Tarnyba primena, kad vykdydami tarptautinės vertės ar supaprastintą (ne mažos vertės) pirkimą pirkimo vykdytojai turi taikyti Įstatymo 46 str. 7 d. nuostatą, kurioje nurodyta: „Perkančioji organizacija pašalina tiekėją iš pirkimo procedūros pagal šio straipsnio 4 ir 6 dalyse nurodytus pašalinimo pagrindus ir tuo atveju, kai ji turi įtikinamų duomenų, kad tiekėjas yra įsteigtas arba dalyvauja pirkime vietoj kito asmens, siekiant išvengti šio straipsnio 4 ir 6 dalyse nurodytų pašalinimo pagrindų taikymo“. Daugiau informacijos galima rasti Tarnybos informaciniame pranešime „EBVPD papildytas punktu D3“.

3. Dėl atitiktį kvalifikacijos reikalavimams patvirtinančių duomenų
Pirkimo sąlygų 10 priedo „Tiekėjų kvalifikacijos reikalavimų“ lentelės skiltyje dėl atitiktį pagrindžiančių dokumentų pateikimo (1 ir 2 lentelės punktuose) yra nurodyta, kad siekiant pagrįsti atitiktį kvalifikacijos reikalavimui tiekėjas turi pateikti: „1) per paskutinius 3 metus sėkmingai įvykdytų ir (ar) vykdomų sutarčių/ sutarčių dalių, susijusių su asenizacijos ir (ar) rezervuarų valymo paslaugomis, sąrašas (užpildyti lentelę, pirkimo sąlygų 10 priedo 1 priedėlį)“. Atkreiptinas dėmesys, kad Pirkimo sąlygų 10 priedo priedėlyje yra reikalaujama pateikti paslaugų sąrašą (kas atitinka Tiekėjo kvalifikacijos reikalavimų nustatymo metodikos 16.2 papunktį). Vadovaujantis Įstatymo 35 straipsnio 4 dalimi, Pirkimo dokumentai turi būti tikslūs, aiškūs ir be dviprasmybių, todėl atsižvelgiant į tai rekomenduojama patikslinti „Tiekėjų kvalifikacijos reikalavimų“ lentelėje, skiltyje „Atitiktį pagrindžiantys dokumentai“ nurodytą pateikiamą dokumentą.

4. Dėl sutarties projekto
4.1. Sutarties projekto 12.1.papunktyje nurodyta, kad Sutartis gali būti nutraukiama vienašališkai, be kita ko, esant nustatytiems dideliems arba nuolatiniams esminių Sutarties sąlygų vykdymo trūkumams, nurodytiems Sutarties Specialiųjų sąlygų 10.2. papunktyje, taip pat nustačius esminius sutarties pažeidimus, nurodytus Sutarties Specialiųjų sąlygų 12.2. punkto papunkčiuose.
Atkreiptinas dėmesys, jog kai kurie atvejai, nurodyti kaip dideli arba nuolatiniai esminių Sutarties sąlygų vykdymo trūkumai, nustatyti Sutarties projekto 10.2 papunktyje, yra analogiški atvejams, kurie yra laikomi esminiu sutarties pažeidimu pagal 12.2 papunktį. Taigi, sutarties vykdymo metu atsiradus aplinkybei, kuri pagal Sutarties projekto sąlygas yra laikoma tiek esminiu pažeidimu, tiek nuolatiniu vykdymo trūkumu, kyla klausimas, kurį nutraukimo pagrindą turėtų taikyti Perkančioji organizacija.
Atkreiptinas dėmesys, jog šiuo atveju atsiranda neaiškumų ir netesybų nustatymo ir taikymo kontekste. Pagal Sutarties projekto 9.3.1 papunktį, nutraukus sutartį dėl esminio sutarties pažeidimo, mokama 5 (penkių) procentų dydžio bauda. Tačiau nutraukiant sutartį dėl nuolatinių ar didelių vykdymo trūkumų, netesybos yra numatytos tik dėl kai kurių nuolatinių ar didelių vykdymo trūkumų atvejų (Sutarties projekto 9.10.1 papunktyje nurodyta, jog Sutartį nutraukus Specialiųjų sąlygų 10.2.3 ir 10.2.4 papunkčiuose nurodytais atvejais Šalių iš anksto sutartų minimalių nuostolių dydis yra 15 (penkiolika) % nuo Pradinės Sutarties vertės be PVM). Sutarties projekto 10.2.2 papunktyje nustatytas nuolatinio ar didelio vykdymo trūkumo atvejis, kuomet tiekėjas dėl savo kaltės vėluoja daugiau kaip 1 mėn. suteikti (arba informuoja, kad neteiks) paslaugas techninėje specifikacijoje nurodytu terminu/ais. Analogiškas atvejis yra nustatytas ir Sutarties projekto 12.2.1 papunktyje kaip esminis sutarties pažeidimas. Vadinasi, jeigu sutarties vykdymo metu tiekėjas dėl savo kaltės vėluoja daugiau kaip 1 mėn. suteikti (arba informuoja, kad neteiks) paslaugų techninėje specifikacijoje nurodytu terminu, toks atvejis suponuotų vienašališką sutarties nutraukimą tiek pagal Sutarties projekto 10.2.2 papunktį, tiek ir pagal 12.2.1 papunktį. Tačiau netesybos būtų taikomos tik tuomet, jeigu šiuo atveju sutartis būtų nutraukiama kaip dėl esminio sutarties pažeidimo pagal 12.2.1 papunktį.
Atsižvelgiant į išdėstytą, rekomenduotina patikslinti Sutarties projektą, atsisakant analogiškų sąlygų nustatymo skirtinguose nutraukimo pagrinduose.
Taip pat pažymėtina, jog pagrindinė esminės sutarties sąlygos vykdymo su dideliais ar nuolatiniais trūkumais atskirtis nuo esminio sutarties pažeidimo yra ta, jog esminės sutarties sąlygos vykdymo trūkumas, nors ir sukelia pirkimo vykdytojui neigiamų padarinių, bet nėra toks reikšmingas, kad savaime sudarytų pagrindą vienašališkai nutraukti sutartį (priešingai negu esminio sutarties pažeidimo atveju), todėl rekomenduojama į tai atsižvelgti nustatant atvejus, kuriuos Perkančioji organizacija laikys esminės sutarties sąlygos vykdymu su dideliais arba nuolatiniais trūkumais ir kuriuos laikys esminiu sutarties pažeidimu.
Daugiau informacijos šiuo klausimu pateikta Tarnybos parengtame informaciniame pranešime Prekių ir Paslaugų viešojo pirkimo-pardavimo sutarčių tipinių sąlygų korekcijos dėl esminių vykdymo trūkumų.
4.2. Sutarties projekto 13.1 papunktyje nustatyta, jog „Aplinkosauginiai kriterijai Paslaugoms nustatomi vadovaujantis Aplinkos apsaugos kriterijų taikymo, vykdant žaliuosius pirkimus, tvarkos aprašo, patvirtinto Lietuvos Respublikos aplinkos ministro 2011 m. birželio 28 d. įsakymu Nr. D1-508 „Dėl Aplinkos apsaugos kriterijų taikymo, vykdant žaliuosius pirkimus, tvarkos aprašo patvirtinimo“ 4.4.1 papunkčiu: <...> perkamas aplinkosauginis ir aplinkai palankus produktas, kuris patenka į orientacinį aplinkosauginių ir aplinkai palankių prekių bei paslaugų sąrašą pagal 2015 m. lapkričio 24 d. Komisijos įgyvendinimo reglamentą (ES) 2015/2174 dėl orientacinio aplinkosauginių ir aplinkai palankių prekių bei paslaugų rinkinio, Europos aplinkos ekonominėms sąskaitoms skirtų duomenų perdavimo formato ir kokybės ataskaitų teikimo sąlygų, struktūros ir periodiškumo pagal Europos Parlamento ir Tarybos reglamentą (ES) Nr. 691/2011 dėl Europos aplinkos ekonominių sąskaitų.  (Taikoma III bei IV pirkimo dalims)“.

Sutarties projekto 9.5 papunktyje, kuriame nurodoma tiekėjui taikoma bauda dėl aplinkosauginių kriterijų nesilaikymo, nustatyta, jog „Taikoma 5 (penkių) procentų dydžio bauda nuo Pradinės Sutarties vertės be PVM, nurodytos specialiųjų sąlygų 5.2.1. papunktyje, už kiekvieną pažeidimo atvejį“.
Atsižvelgiant į tai, jog šiuo atveju Pirkimu siekiamos įsigyti paslaugos, kurios savaime yra palankios aplinkai, patenkančios į orientacinį aplinkosauginių ir aplinkai palankių prekių bei paslaugų sąrašą, rekomenduotina Perkančiajai organizacijai pakartotinai įsivertinti šios sąlygos tikslingumą, o esant tokios sąlygos poreikiui, aiškiai nustatyti už kokius pažeidimus taikoma ši bauda.
Taip pat, atkreiptinas dėmesys, jog 1-oje ir 2-oje Pirkimo objekto dalyse keliamas reikalavimas dėl aplinkos apsaugos vadybos sistemos reikalavimų pagal standartą LST EN ISO 14001 „Aplinkos vadybos sistemos. Reikalavimai ir naudojimo gairės“ arba Europos Sąjungos aplinkosaugos vadybos ir audito sistemą ar kitus aplinkos apsaugos vadybos standartus, pagrįstus atitinkamais Europos arba tarptautinių standartizacijos organizacijų priimtais standartais, taikymo, todėl rekomenduojama Sutarties projekto 13.1 papunktį papildyti 1-ai ir 2-ai Pirkimo dalims taikomais aplinkosauginiais kriterijais bei papildyti 9.5 papunktį, jame nustatant baudą dėl minėtų kriterijų nesilaikymo.

5. Kiti pastebėjimai
5.1. Sistemiškai aiškinant viešuosius pirkimus reglamentuojančius teisės aktus bei siekiant skaidrumo, atsakomybės ir teisinio aiškumo principų, įtvirtintų viešųjų pirkimų reguliavime, tuo atveju, kai centrinė perkančioji organizacija atlieka viešojo pirkimo procedūrą kitos perkančiosios organizacijos vardu tai turi būti aiškiai nurodyta pirkimo dokumentuose (nurodyta perkančioji organizacija, atliekanti pirkimo procedūras ir perkančioji organizacija, kurios vardu vykdomas pirkimas), taip pat tai turi būti matoma CVP IS.
Atsižvelgiant į tai, rekomenduojama ateityje vykdant centralizuotus pirkimus, šią informaciją nurodyti ne tik pirkimo dokumentuose, bet ir prie CVP IS jungtis savo vardu.
5.2. Atkreiptinas dėmesys, jog skelbime apie pirkimą nurodyti NUTS kodai (vykdymo vietos) ne visais atvejais atitinka Pirkimo sąlygų 2.9 papunktyje (pastebėtina ir tai, jog 2.9 papunkčio numeracijoje yra įsivėlusi techninio pobūdžio klaida). Pavyzdžiui, 1-ai Pirkimo daliai nurodyta Klaipėdos apskritis (LT023), nors paslaugos teikiamos Tauragės r. (Tauragės apskritis), 2-ai Pirkimo daliai nurodyta tik Šiaulių apskritis, nors dalis paslaugų teikiama ir Telšių r. (priklauso Telšių apskričiai).

Atsižvelgdama į tai, kas nurodyta, Tarnyba rekomenduoja peržiūrėti ir patikslinti Pirkimų dokumentus pagal šioje Rekomendacijoje pateiktas pastabas. Primename, kad Perkančioji organizacija, patikslinusi Pirkimų dokumentus, turi visus pakeitimus paskelbti viešai Centrinėje viešųjų pirkimų informacinėje sistemoje (CVP IS) ir spręsti klausimą dėl pasiūlymų pateikimo termino pratęsimo protingam laikotarpiui, per kurį potencialūs tiekėjai galėtų susipažinti su patikslintais ir pakeistais Pirkimo dokumentais, o atlikus esminius Pirkimo sąlygų pakeitimus, Pirkimas turėtų būti nutrauktas ir pradėta nauja pirkimo procedūra (Įstatymo 36 straipsnio 6 dalis).
Pažymėtina, kad visais atvejais sprendimą dėl tolimesnio Pirkimų procedūrų vykdymo ar nutraukimo priima pati Perkančioji organizacija, vadovaudamasi Įstatymo 29 straipsnio 3 ir 4 dalių nuostatomis.


